**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 29.03.2024, ora 08.00 – 30.03.2024, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 30.03.2024, ora 08.00**

**RÂURI:**

**Debitele au fost în general staționare** exceptând cursurile mijlocii şi inferioare ale Someşului, Barcăului, Crişurilor, Begăi, Timişului, Bârzavei, cursul mijlociu al Bistriței, unde au fost în creştere prin propagare.

Pe râurile din bazinele: Vişeu, Iza, Tur, Someşul Mare, Caraş, Nera, Cerna, cursurile superioare ale Begăi, Timişului, Bârzavei, Bistriței şi Prutului, debitele au fost în scădere.

Debitele se situează în general la valori sub mediile multianuale lunare, cu coeficienți cuprinşi intre 30-90%, mai mari (în jurul şi peste normalele lunare) pe râurile din bazinele hidrografice: Vișeu, Iza, Someşul Mare, bazinele superioare ale Prahovei şi Bistriței, bazinul mijlociu al Oltului și pe cursul superior Prutului şi mai mici (sub 30% din normalele lunare) pe râurile din bazinele hidrografice: Moravița, Vedea, Bârlad, Tazlău, Rm. Sărat, Jijia, bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare** exceptând cursurile inferioare ale râurilor: Someş, Crişuri, Timiş, unde vor fi în creștere prin propagare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNARE:**

**Debitul la intrarea în țar****ă (secțiunea Baziaș) în** **intervalul 29 - 30.03.2****024 a fost staţionar, având valoarea de** **5400 m3/s,** sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în** **țară (secțiunea Baziaș) va fi staționar (5400 m3/s).**

În aval de Porţile de Fier, debitele vor fi în scădere.

**2.** **Situaţia meteorologică în intervalul 29.03.2024, ora 08.00 – 30.03.2024, ora 08.00**

**A.N.M.** a emis **o INFORMARE Meteorologică / ATENŢIONARE Meteorologică, cod galben:**

**INFORMARE Meteorologică -** valabilă în intervalul **29.03.2024, ora 10.00 – 29.03.2024, ora 21.00**,conform căreia: În intervalul menționat, temporar vor fi intensificări ale vântului în cea mai mare parte a țării, cu viteze în general de 45...55 km/h, iar la munte rafalele vor depăși 60...70 km/h.

**ATENŢIONARE Meteorologică, cod galben -** valabilă în intervalul **28.03.2024, ora 10.00 – 28.03.2024, ora 20.00**, vizând **intensificări ale vântului,** conform căreia: Vântul va avea intensificări în Dobrogea, sud-estul Moldovei, estul Munteniei, Crișana, local în Transilvania și Maramureș, în Munții Apuseni și în Carpații Orientali, unde vor fi viteze în general de 55...65 km/h, iar la altitudini mari rafalele vor depăși 90 km/h.

**ATENŢIONARE Meteorologică, cod galben 2 -** valabilă în intervalul **29.03.2024, ora 10.00 – 29.03.2024, ora 21.00**, vizând **intensificări ale vântului,** conform căreia: Vântul va avea intensificări în Moldova, în estul și sud-estul Transilvaniei cu viteze în general de 55...65 km/h, iar în Carpații Orientali, la altitudini mari rafalele vor depăși 90 km/h.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*
* - *BACĂU, BRAŞOV, BOTOŞANI, BUZĂU, BISTRIŢA-NĂSĂUD, COVASNA, GALAŢI, HARGHITA, IAŞI, MARAMUREŞ, MUREŞ, NEAMŢ, SUCEAVA, VASLUI şi VRANCEA – ATENŢIONARE Meteorologică, cod Galben*

**În ţara,** vremea a fost în general frumoasă și a continuat să se încălzească, astfel încât a devenit deosebit de caldă în toată țara. Cerul a avut unele înnorări la începutul zilei în extremitatea nordică, iar din orele după-amiezii a devenit variabil dinspre vest în toate regiunile, iar în rest a fost mai mult senin. În orele dimineții izolat s-au semnalat precipitații slabe sub formă de ploaie în nordul Moldovei și mixte pe crestele Carpaților Orientali. Vântul a prezentat intensificări în zona montană înaltă, cu rafale ce au depășit 90...100 km/h, în Modova, în sudul și estul Transilvaniei cu viteze de până la 60...80 km/h, iar în restul zonelor pe arii mai restrânse și cu intensități mai mici. La ora 20 era strat de zăpadă local în zona montană înaltă și măsura -*în platformele stațiilor meteorologice-* până la 180 cm în Munții Făgăraș, la peste 2000 m altitudine. Temperaturile maxime au avut abateri pozitive față de norme de 4...10 grade și până la 13...14 grade în sud-est, astfel că la nivel național s-au încadrat între 16 grade la Toplița, Ocna Șugatag și Joseni și 26 de grade la Braila, Buzău, Calafat și Ploiești, iar la ora 06 se înregistrau valori termice cuprinse între 1 grad la Joseni, Miercurea Ciuc, Toplița și Întorsura Buzăului și 17 grade la Dumbrăvița de Codru, Șiria și Oravița.

**Observatii:** *a fost emisă 1 atenționare pentru fenomene meteorologice periculoase imediate.*

**La Bucureşti,** vremea a fost frumoasă și deosebit de caldă. Cerul a fost mai mult senin, iar vântul a suflat slab și moderat, temporar cu intensificări ziua, cu rafale de până la 40...45 km/h. Temperatura maximă (cu 10 grade peste normalul termic) a fost de 24 de grade la Afumați și 25 de grade la Băneasa și Filaret, iar la ora 06 se înregistrau 7 grade la Băneasa, 10 grade la Afumați și 11 grade la Filaret.

**3. Prognoza meteorologică în intervalul 30.03.2024, ora 08.00 – 31.03.2024, ora 08.00**

**În ţara,** vremea va fi frumoasă și va continua să se încălzească, astfel că valorile termice vor fi semnificativ mai ridicate decât cele normale la sfârșitul lunii martie (în general cu 10 grade peste normele climatologice). Temperaturile maxime se vor încadra între 22 și 28 de grade, ușor mai mici pe litoral și în deltă unde se vor înregistra 15...21 de grade; minimele termice vor fi cuprinse între 2...5 grade în depresiunile din estul și sud-estul Transilvaniei și 16 grade în Dealurile de Vest. Cerul va fi mai mult senin, iar vântul va sufla slab și moderat, cu ușoare intensificări pe crestele montane, precum și în estul, sud-estul și vestul teritoriului.

**La Bucureşti,** vremea va fi frumoasă și va continua să se încălzească, astfel că valorile termice vor fi semnificativ mai ridicate decât cele specifice la sfârșitul lunii martie (cu 10 grade peste media climatologică). Cerul va fi mai mult senin, iar vântul va sufla slab până la moderat. Temperatura maximă se va situa în jurul a 26 de grade, iar cea minimă va fi de 7...10 grade.

**4. Buletin nivometeorologic pentru perioada 29.03.2024 ora 20 - 31.03.2024 ora 20**

**Masivul Făgăraș:** **RISC 4 - MARE**

**La peste 1800 m:** pe fondul insolației și al temperaturilor pozitive care se vor înregistra, zăpada se va umezi puternic și se va îngreuna. În stratul superior, de 20-30 cm, zăpada este deja umedă și extrem de instabilă, rezistența stratului fiind în ansamblu scăzută în primii 50-70 cm. În profunzime se întâlnesc unele cruste de gheață intercalate cu cristale fine și fațetate, iar în apropierea solului întâlnim cristale de tip cupă pe versanții nordici. Pe creste sunt formate cornișe, care se pot rupe cu ușurință și destabiliza stratul, iar pe unele văi și în zonele adăpostite sunt troiene mai vechi, de peste 2 metri. La supraîncărcări ale stratului dar și în mod spontan, pe fondul vremii calde, straturile umede și instabile din partea superioară a zăpezii, cu rezistență scăzută în primii 30-70 cm, pot aluneca peste straturile mai vechi și dure din interior pe pantele mai înclinate și cu depozite mai mari, ducând la declanșarea unor avalanșe de dimensiuni medii și mari, riscul fiind mare(4). În cazuri izolate pot fi angrenate în avalanșe straturile din profunzime, iar unele avalanșe pornite de la altitudini de peste 1800 m vor coborî sub această altitudine.

**La altitudini mai mici de 1800 m,** temperaturile extrem de ridicate și insolația vor umezi puternic stratul și topi accelerat zăpada, prezentă mai ales la peste 1600 metri și în zonele umbrite. Se pot produce curgeri și avalanșe de dimensiuni mici pe firul văilor cu depozite, izolat medii spre altitudini de 1800 m. Riscul declanșării avalanșelor va fi moderat(2).

**Munţii Bucegi:** **RISC 3 - ÎNSEMNAT**

**La peste 1800 m:** pe fondul insolației și al temperaturilor pozitive care se vor înregistra în următoarele zile, zăpada se va umezi suplimentar și se va îngreuna, iar stratul instabil și umed din partea superioară a stratului, în grosimi de peste 20 cm pe pantele și văile cu acumulări, va aluneca cu ușurință peste crustele de gheață prezente în interiorul stratului pe multe pante, în special nordice. În apropierea crestelor mai sunt cornișe, ce se pot rupe cu ușurință, iar pe văi se întâlnesc acumulări de peste 2 metri. În profunzimea stratului regăsim cristale fine și fațetate, iar spre sol cristale de tip cupă. Pe pantele suficient de înclinate, atât spontan, pe fondul vremii calde și a umezirilor suplimentare, cât și la supraîncărcări mici ale stratului, riscul de declanșare al unor avalanșe medii și izolat mari se va menține însemnat(3), iar în anumite cazuri pot fi angrenate în avalanșe straturi din profunzime, chiar și până la sol, pe versanții mai însoriți. Unele avalanșe declanșate la peste 1800 m vor coborî sub această altitudine.

**Sub 1800 m**: în contextul vremii deosebit de calde din zilele următoare stratul va continua să se topească accelerat la altitudini de 1600-1800 m, acolo unde este prezent, fiind puternic umezit. La peste 1600 metri, pe firul văilor, vor fi condiții pentru declanșarea de avalanșe de dimensiuni mici, riscul fiind redus (1).

**Munţii Țarcu-Godeanu:** **RISC 3 - ÎNSEMNAT**

**La peste 1800 m**: în partea superioară a stratului zăpada este umedă și instabilă în primii 20-30 cm, iar vremea caldă și insolația din următoarele zile vor îngreuna stratul și îl vor umezi în profunzime. Straturile subiacente au rezistență moderată și prezintă unele cruste de gheață în interior. În zonele adăpostite și pe văile umbrite se întâlnesc depozite mai vechi de zăpadă, iar în zona crestelor sunt formate unele cornișe de mari dimensiuni, ce se pot rupe. Atât spontan cât și la supraîncărcări, straturile umede din partea superioară a stratului pot aluneca peste straturile mai vechi și dure din interior, angrenând în anumite cazuri și straturi din profunzime și ducând astfel la declanșarea unor avalanșe de dimensiuni medii și izolat mari, unele avalanșe putând curge până la altitudini mai joase. Riscul declanșării avalanșelor va fi însemnat(3).

**La altitudini mai mici de 1800 m:** zăpada este de dimensiuni mai reduse, fiind prezentă mai ales pe văile umbrite de la peste 1600 m. Vremea deosebit de caldă va accelera topirea stratului, izolat fiind condiții pentru curgeri sau declanșări de avalanșe de dimensiuni mici pe firul unor văi. Riscul va fi redus (1).

**Munţii Parâng-Şureanu:** **RISC 3 - ÎNSEMNAT**

**La peste 1800 m**, stratul de zăpadă este umed și instabil în primii 20-30 cm, iar temperaturile pozitive din următoarele zile și insolația vor duce la umezirea suplimentară a stratului, în adâncime. Straturile din profunzime, mai vechi, sunt compuse din cristale fine și fațetate, precum și din unele cruste de gheață mai vechi. Atât spontan, pe fondul vremii calde, cât și la supraîncărcări ale stratului, stratul umed și instabil din partea superioară poate aluneca peste straturile mai dure din interior, pe unele pante mai înclinate, cu depozite mai mari de zăpadă, declanșând curgeri de topire sau avalanșe de dimensiuni medii și izolat mari, care pot angrena în cazuri excepționale stratul până la fund, pe versanții mai însoriți. Riscul declanșării avalanșelor va fi însemnat(3).

**Sub 1800 m**: stratul de zăpadă este puternic umezit și va continua să se topească accelerat, fiind prezent în special la altitudini de peste 1600 m, iar pe firul unor văi umbrite din versanții nordici până înspre 1500 m. Pe fondul insolației și al temperaturile ridicate pot apărea unele curgeri și avalanșe de dimensiuni mici pe văile de la peste 1600 metri. Risculva fi redus (1).

**Munţii Rodnei:** **RISC 3 - ÎNSEMNAT**

**La peste 1800 m**, ultimele 24 de ore au adus temporar ninsori în masiv, care au depus câțiva centimetri de zăpadă proaspătă peste un strat de zăpadă ușor umezită. Temperaturile în creștere accentuată vor determina umezirea puternică a zăpezii în primii 20-30 cm de la suprafață, strat destul de instabil. În profunzime sunt prezente cruste de gheață ce alternează cu zone conținând cristale fațetate sau cupă. Pe fondul insolației și al încălzirii vremii, zăpada din stratul instabil de la suprafață se va îngreuna suplimentar, fiind astfel condiții pentru curgeri de topire și declanșări de avalanșe de dimensiuni medii și chiar mari, care în cazuri izolate pot angrena straturi din profunzime și coborî la altitudini de sub 1800 m. Riscul declanșării avalanșelor este însemnat(3) și amplificat la supraîncărcări oricât de mici ale stratului.

**La altitudini mai mici de 1800 m**: stratul are dimensiuni reduse, fiind prezente unele acumulări în depozite mai vechi pantele umbrite sau adăpostite, în special la peste 1600 m, dar izolat și mai jos pe firul unor văi.

Temperaturile ridicate și insolația vor determina topirea accelerată a stratului. Pe firul unor văi și pe unele pante nord-estice suficient de înclinate, cu depozite mai mari vechi de zăpadă, pot apărea curgeri și avalanșe de dimensiuni în general mici. Riscul va fi redus (1).

**Munţii Călimani-Bistriţei:** **RISC 3 - ÎNSEMNAT**

**La peste 1800 m**: stratul de zăpadă este umezit și prezintă rezistență scăzută în primi 20-30 cm din partea superioară, iar creșterea temperaturii la valori exclusiv pozitive va duce la umeziri suplimentare ale stratului, în adâncime. În profunzime stratul mai vechi are unele cruste de gheață, iar spre sol sunt cristale de tip cupă pe versanții nordici. Pe fondul vremii calde, atât spontan, cât și la supraîncărcări ale stratului, pe pantele suficient de înclinate, se vor semnala curgeri și avalanșe de dimensiuni medii, care în cazuri izolate pot angrena unele straturi din profunzime și genera avalanșe de dimensiuni mai mari. Riscul declanșării avalanșelor va fi însemnat (3).

**Sub 1800 m**: stratul de zăpadă este puternic umezit și mai consistent la peste 1600 m altitudine. Insolația și temperaturile ridicate vor accentua topirea stratului. Pe unele văi umbrite de la altitudini mai mari de 1600 m, unde mai sunt prezente depozite vechi de zăpadă vor fi condiții de declanșare a unor curgeri de topire și avalanșe de dimensiuni în general mici. Riscul va fi redus (1).

**Masivul Ceahlău:** **RISC 2 - MODERAT**

Stratul de zăpadă este puternic umezit la suprafață și prezent în special la peste 1600 m, iar pe fondul temperaturilor în creștere va continua să se topească. Pe văile cu depozite vechi și mai însemnate de zăpadă se pot declanșa unele curgeri sau avalanșe de dimensiuni mici,. Riscul declanșării avalanșelor va fi moderat (2).

**Masivul Vlădeasa:** **RISC 1- REDUS**

Zăpada va continua să se topească accelerat. Pe unele văi umbrite, unde mai sunt sunt acumulări mai vechi de zăpadă, se pot produce curgeri de topire și avalanșe de dimensiuni mici. Riscul este redus(1).

**Prognoza vremii în intervalul 29.03.2024 ora 20 - 31.03.2024 ora 20:**

Vremea va fi caldă, cu temperaturi ce se vor situa în medie cu 10 grade peste cele normale perioadei. Cerul va fi variabil. Stratul de zăpadă se va umezi puternic și va scădea accentuat. Vântul va sufla slab și moderat, cu intensificări temporare de 40-60 km/h în zonele înalte din majoritatea masivelor și trecător de 70-80 km/h pe crestele Meridionalilor și Occidentalilor.

**Temperaturi prognozate în intervalul 29.03.2024 ora 20 - 31.03.2024 ora 20:**

**Peste 1800 m: temperaturi minime**: în general între 1….5 grade

**temperaturi maxime**: în general între 7..13 grade

**Sub 1800 m: temperaturi minime**: în general între 4…11 grade

**temperaturi maxime**: în general între 13..19 grade

**Vânt la peste 2000 m:** din sector sud-vestic, cu viteze temporare de 70-80 km/h, în special în masivele vestice

**Altitudinea izotermei de 0 grade**: în urcare de la 2800-3200 m spre 3500-4000 metri

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

**Administraţia Bazinală de Apă Dobrogea Litoral Constanţa** informează în data de 29.03.2024, ora 17.30 de existenţa unui delfin eşuat pe plaja Havana din Năvodari, judeţul Constanţa.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**Agenția pentru Protecția Mediului Constanţa** informează de producerea unei explozii în data de 29.03.2024, în jurul orei 08.35, urmată de izbucnirea unui incendiu cu degajări mari de fum la instalaţia rafinăriei Năvodari, aparţinând Rompetrol Rafinărie SA, localitatea Năvodari, judeţul Constanţa. În jurul orei 09.00 s-a declarat stingerea incendiului, zona fiind monitorizată de reprezentanţii serviciului privat de pompieri GSS, respectiv reprezentanţii ISU Dorogea.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**ARBDD Tulcea** informează de izbucnirea în data de 29.03.2024, în jurul orei 10.30, zona de vest a grindului Letcov, pe raza Districtului Ecologic Caraorman, judeţul Tulcea. Arde vegetaţie de stuf şi papură.

Nu sunt obiective economice în zonă. Nu au fost observate mortalităţi la speciile de păsări şi animale sălbatice în zona incendiată. Se va reveni cu informaţii.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**